Menetel a Barcelona, szenved a Real
A spanyol labdarúgó-bajnokságban az FC Barcelona hazai pályán 3-0-ra verte a Bajnokok Ligája résztvevő Real Mallorcat. Mivel a táblázatot eddig vezető sevillai Betis csak döntetlent játszott Bilbaoban, a katalánok átvették a vezetést a táblázaton.
Élre állt a Barcelona spanyol labdarúgó-bajnokságban. A piros-kékek könnyedén győzték le a Real Mallorcát: Luis Enrique két és Saviola találatával már a harminckettedik percben háromgólos előnyre tettek szert, és az eredmény már nem is változot ezután.

Már csak tizennegyedik a Real Madrid

A forduló negatív szenzációját a bajnoki címvédő Real Madrid veresége jelentette. Ezúttal Las Palmasban kapott ki a leghíresebb spanyol klub. A 4-2-es végeredményt nagyban befolyásolta, hogy a portugál Luis Figo, a brazil Roberto Carlos és az angol Steve McManaman válogatottbeli kötelezettség miatt hiányzott, Pedro Munitis kiállítását követően pedig 35 percig emberelőnyben játszottak a hazaiak.

A Realnak ez volt az idei szezonban a harmadik veresége, és tabellán is már csak a tizennegyedik helyen szerénykedik a tavalyi bajnok.

Tizenegyessel nyert a Deportivo

A negyedik bajnokokligája-résztvevő, a Deportivo La Coruna győzelmével felzárkózott az eddig vezető csapatokhoz.

Érdekesség, hogy a Sevilla-Tenerife találkozó 38. másodpercében piros lapot kapott a vendégek játékosa, Bruno Marioni. A csatár rendkívül durván szabálytalankodott Alfredo Lobeiras Sanchezzel szemben. A hazai együttes maximálisan kihasználta a kilencven perces emberelőnyt, és magabiztos, kétgólos győzelmet aratott.
Sport Futball